Anno Domini millesimo trecentesimo sexagesimo tertio statuta sunt, etc. 1.  Multi abbates minus tamen sufficienter per litteras c[l]ausas, non per procuratores, non iuxta seriem statutorum papalium institutos, et alias se debite excusant, generale Capitulum statuit, ordinat et diffinit quod de cetero nullus abbas absens reputetur legitime excusatus, nisi alias iuxta tenorem statutorum papalium, per procuratorem idoneum constitutum ad hoc specialiter, se excuset. 2.  Item, diffinitionem factam ab olim ut patres abbates super missis concedendis et cantandis in monasteriis quae visitant, valeant dispensare, generale Capitulum revocat et annullat, sibi huiusmodi dispensationem seu licentiam reservando. 3.  Item, ad conservandam antiquam Ordinis nostri honestatem, Capitulum generale inhibet personis Ordinis universi ne in monasteriis et locis Ordinis, carnes personis saecularibus audeant ministrare absque visitatoris vel abbatis licentia speciali. Et comminationem sententiae excommunicationis alias contra tales ab Ordine factam, revocat Capitulum generale. 4.  Item, cum alias per generale Capitulum fuit diffinitum et in nonnullis diffinitionibus expressum ut in criminalibus contra personas Ordinis nostri possint admitti in testimonium saeculares, declarat generale Capitulum hoc fore intelligendum dumtaxat de personis bonae famae, fide dignis, notabilibus et honestis, de quibus non est verisimile quod audeant faciliter deviare. 5.  Item, diffinitionem datam de translatione abbatum, generale Capitulum declarat in hunc modum : quod si filium ad domum maternam eligi contigerit, pater abbas translationem facere potest absque Capitulo generali. 6.  Item, eodem anno statuta sunt in Divione cum superioribus proxime scriptis. Cum nihil videatur actum dum aliquid superest agendum, et nonnulli abbates scolares suos ad studium missos nimis intempestive revocant, non permittentes ipsos quantumcumque habiles ad prosecutionem scientiae pervenire, generale Capitulum huiusmodi temerariis ausibus cupiens obviare abbatibus Ordinis universi, in virtute sanctae obedientiae, praecipit et iniungit, ut scolares monachos suos ad studia missos vel mittendos ante quatuor annos completos non audeant revocare. Et patres abbates ad hoc observandum compellant per censuras Ordinis, in plenaria potestate. 7.  Item, generale Capitulum iustissimis rationibus permotum renovat, ratificat et confirmat diffinitiones de studentibus iam dudum et multotiens editas, mandans districtissime omnibus et singulis abbatibus Ordinis universi, secundum Benedictinas et alias diffinitiones super hoc editas scolares suos ad studium habiles, sine occasione quacumque quantocius ad Ordinis studia cum bursa competenti, mittant. Et ut hoc fiat, idem Capitulum generale patribus visitatoribus, in virtute sanctae obedientiae, quatinus de hoc in suis visitationibus diligenter inquirant, negligentes et remissos ad mittendum compellant, sub poena in praedictis statutis papalibus contentis, vel maiori, si eorum protervia hoc exegerit, sine remissione donec miserint habiles ad Ordinis studia indilate, a quo etiam ante quadriennium, nisi iusta et rationabilis subsistat causa, minime sunt revocandi. Capitulum etiam generale indignos et praesumptiores vehementer existimans Ordinis abbates istos qui huiusmodi salubri ac apostolico et Ordinis mandato non parentes, nec ad ipsum Ordinis Capitulum veniendo, et se audent dominici corporis et sanguinis consecrationi immiscere, et divinis, cum sint tot excommunicationum laqueis in suae animae grande periculum irretiti ; cum etiam ab istis duobus praedictis tota salus nostra et honor dependeat ; nam si caecus caecis praebere ducatum vult utique improvide cadunt in laqueum, heu heu, ut patet, in multis. Quippe cum parum sit legem condere, nisi sint qui eam prosequuntur, porro monitione minime indigerent huiusmodi negligentes, si intus conspicerent conscientiam accusantem, sed proh dolor, adamante quidam duriores qui monitione a foris nec conscientia deintus possunt ullomodo emolliri. 8.  Item, cum saepius in fraudem Capituli generalis producuntur remanentium excusationes, et quarum praesumunt quam plurimo nimis fallat testimonium, statuit Capitulum generale et diffinit quod de cetero nullus abbas pro excusato habeatur suo solo subsigillo, sed ad minus suo et conventus littera excusatoria roboretur sigillis. 9.  Item, considerans Capitulum generale defectum in personis graviter sustinere et paucos iam ad sacram religionem convolare, ex hoc permotum Capitulum generale permittit et dispensat, ut novitii ante finem infra annum ad professionem suscipi valeant, non obstantibus in oppositum editis statutis. 10.  Item, ad notitiam Capituli generalis fama pervenit videlicet quod aliqui fratres Ordinis nostri in Ordinis scandalum et suarum detrimentum animarum, carnes in saeculo comedant. Cum igitur id arctius sit antiquitus prohibitum et contra hoc diffinitum, Capitulum generale huiusmodi prohibitiones et diffinitiones innovat, confirmat et praecipit seriosissime atque mandat patribus abbatibus poenas huiusmodi infligere transgressoribus et in singulis visitationibus specialiter de hoc inquisitionem habere ; et si ita invenerint transgressores, puniant sic iuxta statuta papalia et diffinitiones de tali, non transeant immunes. 11.  Item, Capitulum generale honestati Ordinis superintendens lamentabili propositione suscepit qualiter mulieres de monasteriis non excludantur, sed aliquando intromittantur, imo, quod nequitius [est], in aliquibus morantur ; cum igitur efficienti et ardua contra tale nefas provisum est poena, eamdem poenam innovat et confirmat, sub debita obedientia, animarum salute, mandans huiusmodi poenas per omnia et in omnibus monasteriis observari. 12.  Quoniam propter multiplicitatem anniversariorum personis pluribus a generali Capitulo concessorum Ordo multipliciter oneratus, statuit et ordinat Capitulum generale, ut in qualibet ecclesia abbatiae Ordinis singulis mensibus unum anniversarium celebretur die vel hebdomada, qua abbas quilibet in domo propria viderit oportere ; et praeferatur in eodem anniversario quaecumque persona, quam abbas quilibet voluerit, adiunctis aliis personis, quibus anniversarium ab Ordine est concessum. Et celebrant eadem die, qui poterunt celebrare, antiqua ordinatione de quatuor praecipuis anniversariis observata. Et si aliqua anniversaria concessa fuerint, istis adiungantur. Ista anniversaria fiant cum tribus responsoriis, et tertium cum tribus versibus a cantore dicatur ; prima collecta *Praesta* pluralis ; secunda *Fidelium* ; missa cum duobus ministris ; responsorium *Si ambulem* et *Absolve* dicatur. 